Det er en hård omgang at etablere Blokhus på verdenskortet for finansielle transaktioner. Men Ronny Boesing gør, hvad han kan.

Siden han 26. maj åbnede en af verdens nyeste børser for de nye digitale valutaer som bitcoin, er han blevet interviewet af to af verdens største nyhedsbureauer, Reuters og Bloomberg, og har set sit firmanavn CCEDK i medier i Kina, Indien, USA, Spanien og mange andre lande.

Og så er hans omsætning endda beskeden. Ganske vist har den tidligere musiksælger som erklæret ambition at skabe en af de 5 største børser af sin slags i verden. Men det holder hårdt. Godt to måneder efter starten ligger den daglige omsætning omkring 25.000 kroner. Han håber at tyvedoble tallet inden årets udgang.